Forretningsorden for Eurojust(1)

(2002/C 286/01)

PRÆAMBEL

>TABELPOSITION>

EUROJUSTS KOLLEGIUM,

som henviser til Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet(2), i det følgende benævnt "afgørelsen" særlig artikel 10,

som noterer sig, at denne forretningsorden, efter høring af den fælles kontrolinstans, vil blive suppleret for så vidt angår bestemmelserne om behandling af personoplysninger,

HAR VEDTAGET FØLGENDE FORRETNINGSORDEN:

AFSNIT I

ORGANISATION OG FUNKTION

KAPITEL I

Kollegiet

Artikel 1

Kollegiets sammensætning og opgaver

I overensstemmelse med afgørelsens artikel 10, stk. 1, og artikel 28, stk. 1:

1. Kollegiet består af alle de nationale medlemmer. Hvert nationalt medlem har én stemme.

2. Kollegiet er ansvarligt for Eurojusts organisation og funktion.

Artikel 2

Kollegiets opgaver

I forbindelse med varetagelsen af de opgaver, som er fastsat i afgørelsen, påhviler det kollegiet som det organ, der er ansvarligt for Eurojusts organisation og funktion:

1. at beslutte at nedsætte ad hoc-udvalg i overensstemmelse med denne forretningsordens artikel 6 og udpege medlemmerne af sådanne udvalg blandt kollegiets medlemmer

2. at godkende indkaldelsen af ansøgninger med henblik på besættelse af stillingen som administrerende direktør og udpege medlemmerne af udvælgelseskomitéen blandt sine medlemmer

3. at udpege Eurojusts finansinspektør med to tredjedeles flertal

4. at udpege Eurojusts interne revisor med to tredjedeles flertal

5. at handle som fastsat i denne forretningsorden i øvrigt.

Artikel 3

Valg af formand og næstformænd

1. Kollegiet vælger en formand og to næstformænd blandt sine medlemmer. Resultatet af valget forelægges Rådet til godkendelse.

2. Kollegiet vælger formanden med to tredjedeles flertal ved hemmelig afstemning blandt de nationale medlemmer. Nationale medlemmer, der ønsker at stille op til valget, meddeler dette skriftligt til kollegiet forud for det møde, hvorpå valget skal finde sted.

3. Opnår intet medlem det nødvendige flertal i første valgrunde, afholdes der straks en anden valgrunde for med to tredjedeles flertal at vælge et af de to eller i tilfælde af stemmelighed flere medlemmer, der fik flest stemmer i første valgrunde. Opnås der ikke et flertal på to tredjedele af kollegiets stemmer, afholdes der straks en tredje valgrunde for med simpelt flertal at vælge et af de medlemmer, der fik flest stemmer i anden valgrunde. Opnår intet medlem flertal i tredje runde, anses det medlem, som har den højeste anciennitet i tjenesten blandt de medlemmer, der har opnået samme antal stemmer, for valgt.

4. Kollegiet kan indbyde en person fra Den Europæiske Unions institutioner til at overvære valget som observatør.

5. Når formanden er valgt, vælger kollegiet næstformændene, ligeledes ved hemmelig afstemning. De to medlemmer, der får det største antal stemmer, er valgt. For valget af næstformænd gælder i øvrigt samme regler som for valget af formand.

6. Formanden og næstformændene vælges for tre år; et medlem kan genvælges én gang til samme embede. Ved udløbet af formandens og næstformændenes embedsperiode holder kollegiet nyvalg efter proceduren i stk. 2-5. Formanden og næstformændene varetager opgaverne som formand og næstformænd, indtil deres efterfølgere er udpeget og godkendt af Rådet.

7. Hvis et nationalt medlem, der beklæder embedet som formand eller næstformand, udskiftes af en medlemsstat under sin embedsperiode, eller hvis en formand eller en næstformand træder tilbage eller afgår ved døden, afholdes der nyvalg efter proceduren i stk. 2, 3 og 5.

Artikel 4

Formandens opgaver

1. Formanden varetager på kollegiets vegne og under dets ansvar de opgaver, som han udtrykkeligt har fået overdraget ved afgørelsen og denne forretningsorden.

2. Formanden repræsenterer Eurojust. Han underskriver alle officielle meddelelser fra Eurojust på kollegiets vegne, når Eurojust handler som et kollegium. Hans beføjelser til at skrive under på kollegiets vegne i finansielle anliggender fastsættes i finansforordningen.

3. Formanden indkalder til møder i kollegiet og fører forsædet, fastsætter tid og sted for møderne, udarbejder den foreløbige dagsorden, indleder og afslutter møderne, styrer debatten og fører tilsyn med, at vedtagne afgørelser føres ud i livet. Alle vigtige spørgsmål, der vedrører Eurojusts organisation og funktion, opføres på kollegiets dagsorden. Formanden og den administrerende direktør sikrer, at kollegiet holdes orienteret om alle spørgsmål, der måtte have dets interesse.

4. Formanden leder kollegiets arbejde og fører tilsyn med den daglige ledelse, der varetages af den administrerende direktør.

5. Under formandens og næstformændenes fravær varetager det medlem af Eurojust, der har den højeste anciennitet i tjenesten, formandens opgaver.

Artikel 5

Næstformændenes opgaver

1. Næstformændene optræder som stedfortrædere for formanden, hvis formandsstillingen er ubesat, eller hvis formanden er fraværende eller sygemeldt, idet den af de to, der har den højeste anciennitet i tjenesten, først træder til. Næstformændene bistår formanden under udøvlsen af dennes opgaver.

2. Næstformændene varetager de opgaver, som formanden overdrager dem. Formanden orienterer kollegiet og, hvis sagen er vigtig, hører kollegiet om fordelingen af opgaver blandt næstformændene.

3. Næstformændene optræder som stedfortrædere for hinanden, hvis en næstformandsstilling er ubesat, eller en næstformand er fraværende eller sygemeldt.

Artikel 6

Udvalg

1. Kollegiet kan nedsætte ad hoc-udvalg og udpege disses formænd og medlemmer med to tredjedeles flertal og kan give udvalgsmedlemmerne i opdrag at se på et hvilket som helst spørgsmål i forbindelse med forberedelsen af afgørelser om Eurojusts organisation og funktion.

2. Således nedsatte udvalg aflægger rapport om deres arbejde til kollegiet.

3. Kollegiet kan beslutte at uddelegere sine beføjelser til et ad hoc-udvalg, undtagen når det i afgørelsen udtrykkeligt er fastsat, at en opgave skal udføres af kollegiet. I tilfælde af uddelegering præciseres det nøjagtigt i beslutningen, hvilke opgaver der uddelegeres, og hvilke forpligtelser der er med hensyn til rapportering til kollegiet.

4. Kollegiets sekretær eller den administrerende direktør eller enhver anden person, der er udpeget af den administrerende direktør i samråd med formanden, fungerer tillige som sekretær for sådanne udvalg, til hvis møder der indkaldes af udvalgsformanden med mindst to dages varsel.

Artikel 7

Kollegiets sekretærs opgaver

1. Kollegiet kan beslutte, at det har behov for en sekretær udpeget specifikt blandt Eurojusts personale. Den administrerende direktør og formanden udpeger kollegiets sekretær i tæt samråd. Kollegiets sekretær overværer alle møder i kollegiet. Han udfærdiger en mødeprotokol.

2. Kollegiets sekretær varetager sine opgaver i tæt samråd med formanden og refererer til den administrerende direktør.

3. Sekretæren skal opfylde de krav, som kollegiet har fastsat på grundlag af følgende kriterier:

a) egnethed med hensyn til at varetage hvervet

b) administrativt niveau, som fastsat af kollegiet

c) disponibilitet med hensyn til at påtage sig hvervet.

4. Kollegiets sekretær bistår formanden i dennes administrative opgaver i forbindelse med kollegiet og opbevarer protokollerne for møderne i kollegiet og ad hoc-udvalgene.

Artikel 8

Møder i kollegiet

1. Kollegiet holder mindst ét ordinært møde hver uge, medmindre andet fastsættes.

2. Kollegiets møder er ikke offentlige, og drøftelserne er fortrolige.

3. Formanden kan på eget initiativ eller på anmodning af et nationalt medlem indkalde til et ekstraordinært møde, når dette er påkrævet.

4. Formanden udarbejder den foreløbige dagsorden for hvert møde, som af kollegiets sekretær sendes til de andre medlemmer af kollegiet mindst tre dage før mødet. Når der indkaldes til ekstraordinært møde, udsendes dagsordenen 24 timer før mødet.

5. På den foreløbige dagsorden opføres de punkter, som et nationalt medlem har anmodet om at få sat på dagsordenen forud for mødets indkaldelse, samt eventuelle punkter, som formanden eller den administrerende direktør finder relevante.

6. Ved begyndelsen af hvert møde godkender kollegiet dagsordenen. Hastende spørgsmål, der ikke figurerer på den foreløbige dagsorden, kan optages og behandles og sættes til afstemning, hvis kollegiet er indforstået hermed, men skal der i forbindelse med et spørgsmål træffes afgørelse ved afstemning, sørger formanden på en eller anden måde for, så vidt muligt, at høre medlemmer, der ikke er til stede. Har en sådan høring fundet sted, tages der hensyn til det fraværende medlems synspunkt.

7. Afstemning foregår ved håndsoprækning eller, hvis afstemningen ved håndsoprækning anfægtes, ved navneopråb. Der angives ingen stemmefordeling i forbindelse med afgørelser eller aftaler, der vedtages af kollegiet. Mindretallets synspunkter skal føres til protokols, hvis et nationalt medlem anmoder herom, men oplysningerne skal behandles som fortrolige.

8. Kollegiet beslutter selv, hvorvidt det nærmere vil forfølge de sager, det får forelagt, ud fra en vurdering af alle omstændigheder. Beslutter kollegiet med to tredjedeles flertal ikke at forfølge en sag, sker dette under hensyntagen til relevante fastlagte prioriteter, og opstår der praktiske vanskeligheder, kan Eurojust drøfte situationen med de anmodende medlemsstaters kompetente myndigheder for at finde ud af, hvordan sagen bedst kan fremmes.

Artikel 9

Beslutningsdygtighed og afstemningsregler

1. Formanden tilrettelægger kollegiets arbejde på en sådan måde, at alle kollegiets medlemmer er i stand til at deltage i møderne, navnlig når der skal træffes vigtige afgørelser. Er det imidlertid ikke muligt for alle medlemmer at deltage, er kollegiet beslutningsdygtigt, når to tredjedele af dets medlemmer er til stede. Er kollegiet ikke beslutningsdygtigt, fortsætter formanden mødet, men der træffes ingen formelle afgørelser. Midlertidige afgørelser bekræftes på førstkommende møde, hvor kollegiet er beslutningsdygtigt.

2. Kollegiet kan først sætte et spørgsmål til afstemning, når formanden anser det for tilstrækkeligt debatteret.

3. Afgørelser, som ifølge afgørelsen og denne forretningsorden ikke kræver enstemmighed eller to tredjedeles flertal, vedtages med simpelt flertal.

4. Enhver aftale i medfør af afgørelsen, som kræver Rådets godkendelse, vedtages med to tredjedeles flertal, jf. dog artikel 3, stk. 5.

Artikel 10

Deltagelse i kollegiets møder

1. De nationale medlemmers assistenter kan deltage i kollegiets møder. Deltager de i et møde som stedfortræder for det nationale medlem, har de fuld stemmeret. Formanden eller kollegiet kan beslutte, at kun stemmeberettigede medlemmer må deltage i et møde.

2. Formanden kan efter at have hørt kollegiet tillade, at personer med en særlig kompetence i spørgsmål, der er til debat, får ordet ved behandlingen af specifikke punkter på dagsordenen.

3. Efter indbydelse fra formanden og på de betingelser, der er fastsat i afgørelsen og i denne forretningsorden, kan repræsentanter for Kommissionen, herunder OLAF, og for Europol eller andre institutioner og organer samt det europæiske retlige netværks kontaktpunkter deltage i kollegiets møder. Er der tale om møder vedrørende operationelle spørgsmål, er de pågældendes deltagelse underlagt denne forretningsordens artikel 15-19. Står der ikke operationelle spørgsmål på dagsordenen, må der ikke udveksles operationelle oplysninger på møder, hvori de pågældende deltager. Der må på sådanne møder ikke behandles operationelle spørgsmål, jf. dog artikel 19.

Artikel 11

Mødeprotokol

1. Kollegiets sekretær udfærdiger en protokol for hvert møde, der afholdes. Mødeprotokollen, som i princippet skal foreligge to dage efter mødet, skal mindst indeholde følgende oplysninger:

- mødedeltagernes navne

- referat af drøftelserne

- afgørelser truffet af kollegiet.

2. Formanden sender de nationale medlemmer et udkast til protokol, som godkendes af kollegiet.

3. Når kollegiet har godkendt protokollen, underskrives den af formanden og sekretæren og henlægges i det arkiv, der føres af sekretæren.

KAPITEL II

Nationale medlemmer

Artikel 12

De nationale medlemmers retsstilling

1. Hvert nationalt medlem underretter formanden og de øvrige medlemmer om varigheden af sin embedsperiode og om de retslige beføjelser, som den pågældende er tillagt på hjemlandets område i medfør af afgørelsens artikel 9, stk. 3, samt om eventuelle ændringer i disse beføjelser. Formanden udfærdiger og ajourfører med jævne mellemrum en oversigt over embedsperiodernes varighed og de retslige beføjelser samt over de beføjelser til at handle i forhold til udenlandske retslige myndigheder, som medlemsstaterne har tillagt deres nationale medlemmer. Formanden stiller denne oversigt til rådighed for de nationale medlemmer.

2. Har et nationalt medlem haft kontakt med andre myndigheder end hjemlandets, underretter den pågældende uden ophold den berørte medlemsstats nationale medlem og orienterer denne om kontaktens karakter.

Artikel 13

Underretning fra de nationale medlemmer

1. De nationale medlemmer underretter i generelle vendinger kollegiet om ethvert spørgsmål, som må formodes at høre under Eurojusts kompetenceområde, navnlig hvis sagen vil kunne få konsekvenser på EU-plan eller kan berøre andre medlemsstater end de direkte involverede.

2. Opstår der en tvist, som berører et eller flere nationale medlemmer i forbindelse med udøvelsen af deres opgaver, kan de berørte nationale medlemmer underrette formanden, som kan indkalde kollegiet til hastemøde med henblik på behandling af sagen.

AFSNIT II

REGLER FOR DET OPERATIONELLE ARBEJDE

Artikel 14

Det operationelle arbejde

Eurojust udfører sine operationelle opgaver efter nedenstående bestemmelser.

Artikel 15

Det operationelle arbejde i kollegiet (niveau I)

1. Ved begyndelsen af ethvert møde i kollegiet kan formanden eller et berørt nationalt medlem foreslå, at et bestemt spørgsmål, behandles af kollegiet i medfør af afgørelsens artikel 5, stk. 1, litra b), og artikel 7. I så fald orienterer formanden eller det berørte nationale medlem kollegiet om, hvilke medlemsstater der er berørt, og begrunder, hvorfor det pågældende spørgsmål hører ind under det kompetenceområde, der er anført i afgørelsens artikel 4.

2. Eurojust protokollerer ethvert spørgsmål, den får forelagt.

3. Kollegiet beslutter, hvorvidt sagen skal forfølges nærmere.

4. Kollegiet gør status over det operationelle arbejde mindst én gang om måneden. De nationale medlemmer, der er berørt af sådanne sager, aflægger rapport til kollegiet om sagernes forløb og anmoder i givet fald om, at sagerne afsluttes.

5. Kollegiet kan i forbindelse med, at en sag tages op, eller på ethvert senere tidspunkt på forslag af et af de berørte nationale medlemmer beslutte at indkalde til et koordinationsmøde på niveau II, jf. denne forretningsordens artikel 16. Resultatet af sådanne møder refereres i generelle vendinger over for kollegiet.

Artikel 16

Det operationelle arbejde ved de nationale medlemmer (niveau II)

1. Der indkaldes om nødvendigt til operationelle møder mellem de nationale medlemmer, når to eller flere nationale medlemmer handler i medfør af afgørelsens artikel 5, stk. 1, litra a), eller når kollegiet beslutter at indkalde til et koordinationsmøde på niveau II efter denne forretningsordens artikel 15, stk. 5.

2. I sådanne møder kan deltage de nationale medlemmer, der er berørt af sagen, og i givet fald deres assistenter samt kollegiets sekretær eller enhver anden person med den fornødne sikkerhedsgodkendelse udpeget af formanden og godkendt af de berørte nationale medlemmer; vedkommende udfærdiger en mødeprotokol. Et nationalt medlem, som er interesseret i en sag, kan overvære mødet med de berørte nationale medlemmers samtykke.

3. Spørgsmål, der kræver afgørelse i kollegiet, forelægges for kollegiet i overensstemmelse med afgørelsen.

Artikel 17

Særlige koordinationsmøder (niveau III)

1. Kollegiet kan på forslag af et eller flere berørte nationale medlemmer beslutte at indkalde til et særligt koordinationsmøde, som afvikles efter proceduren i stk. 2.

2. I møderne på dette niveau kan deltage de berørte nationale medlemmer og i givet fald deres assistenter samt de berørte medlemsstaters kompetente nationale myndigheder og kollegiets sekretær eller enhver anden person udpeget af formanden og godkendt af de berørte nationale medlemmer; vedkommende udfærdiger en mødeprotokol.

Artikel 18

Udøvelse af beføjelser i medfør af afgørelsens artikel 6 og 7

1. Formanden sikrer, at der forefindes procedurer, som gør det muligt at oprette og føre et register over udøvelsen af beføjelserne i medfør af afgørelsens artikel 6 og 7.

2. Når et nationalt medlem udøver sin beføjelse til at fremsætte en anmodning i medfør af afgørelsens artikel 6, litra a), fremsættes anmodningen skriftligt. Han sender tillige en skriftlig kopi af anmodningen til formanden og til enhver berørt medlemsstats nationale medlem.

3. Når kollegiet udøver sin beføjelse til at fremsætte en anmodning i medfør af afgørelsens artikel 7, litra a), fremsættes anmodningen skriftligt. Formanden sender tillige en skriftlig kopi af anmodningen til enhver berørt medlemsstats nationale medlem.

4. Formanden sikrer, at alle svar på anmodninger fra kollegiet i medfør af afgørelsens artikel 7, litra a), fra medlemsstaternes kompetente myndigheder, der fremsendes til Eurojust i medfør af afgørelsens artikel 8, opbevares i arkivet.

5. Al kommunikation og al fremsendelse af oplysninger mellem Eurojust og medlemsstaternes kompetente myndigheder sker gennem det berørte nationale medlem.

Artikel 19

Deltagelse af andre enheder

1. Reglerne for Europols deltagelse i møder vedrørende operationelle spørgsmål fastsættes i en aftale, der indgås i medfør af afgørelsens artikel 26.

2. Det europæiske retlige netværks kontaktpunkter og medlemsstaternes forbindelsesanklagere/-dommere kan deltage i møder vedrørende operationelle spørgsmål på alle niveauer efter indbydelse fra formanden på anmodning af de berørte nationale medlemmer efter forudgående høring af kollegiet. Kontaktpunkter udpeget af det europæiske retlige netværk indbydes med jævne mellemrum til at deltage i kollegiets møder for at redegøre for deres synspunkter samt udveksle erfaringer og drøfte spørgsmål af fælles interesse med kollegiet. Det europæiske retlige netværk redegør over for kollegiet for sine administrative og budgetmæssige behov.

3. Kommissionen kan i de i afgørelsens artikel 3, stk. 3, omhandlede tilfælde deltage i møder efter indbydelse fra formanden med de berørte nationale medlemmers godkendelse.

4. Repræsentanter fra tredjelande kan i de i afgørelsens artikel 3, stk. 2, omhandlede tilfælde deltage i møder efter indbydelse fra formanden med de berørte nationale medlemmers godkendelse.

5. Når der på møder vedrørende operationelle spørgsmål behandles sager, som går ud på at koordinere efterforskning og retsforfølgning i forbindelse med beskyttelse af Fællesskabets finansielle interesser, kan formanden på foranledning af de berørte nationale medlemmer indbyde OLAF til at deltage. Reglerne for OLAF's deltagelse i møder på egen anmodning er fastsat i afgørelsens artikel 26, stk. 3.

AFSNIT III

FORBINDELSERNE MED INSTITUTIONER OG ORGANER OPRETTET VED ELLER BASERET PÅ TRAKTATERNE

Artikel 20

Europa-Parlamentet

Eurojust opretholder de nødvendige kanaler for kommunikation med Europa-Parlamentet i overensstemmelse med afgørelsen.

Artikel 21

Europa-Kommissionen

1. I overensstemmelse med afgørelsens artikel 11 opretholder Eurojust regelmæssige forbindelser med Kommissionen med henblik på at knytte denne til Eurojusts arbejde for så vidt angår aspekter, der vedrører generelle spørgsmål, navnlig budgetspørgsmål, og spørgsmål, som hører under Kommissionens kompetence i medfør af artikel 36, stk. 2, i traktaten om Den Europæiske Union. Efter indbydelse fra Eurojust kan Kommissionen redegøre for sine synspunkter over for kollegiet for så vidt angår spørgsmål, som hører under Kommissionens kompetence i medfør af traktaten om oprettelse af Det Europæiske Fællesskab.

2. Med forbehold af andre praktiske bestemmelser, der er aftalt med Kommissionen, orienterer kollegiet med jævne mellemrum Kommissionen om de vigtigste problemer i forbindelse med det retlige samarbejde i kriminalsager, som det har afdækket under udøvelsen af sine opgaver, for at give Kommissionen mulighed for at forelægge Rådet henstillinger, udtalelser eller initiativer, som den måtte finde hensigtsmæssige med henblik på at forbedre det retlige samarbejde i kriminalsager mellem medlemsstaterne.

3. I princippet indbyder kollegiet Kommissionen til regelmæssige månedlige møder med henblik på udveksling af erfaringer, råd og oplysninger, dog ikke oplysninger af operationel karakter. På disse møder udveksles der oplysninger om generelle spørgsmål og om Eurojusts og Kommissionens aktiviteter og projekter. Forud for hvert møde, helst en uge forinden, forelægger Eurojust Kommissionen et forslag til dagsorden. Kommissionen opfordres til at tilføje punkter på dagsordenen. Dagsordenen vedtages ved mødets begyndelse med tilføjelse af eventuelle yderligere punkter, som er blevet godkendt. Om nødvendigt indbyder kollegiet Kommissionen til ekstraordinære møder.

4. I forbindelse med koordineringen af efterforskning og retsforfølgning vurderer Eurojust navnlig, om der dukker spørgsmål op, som vedrører Kommissionens kompetence, og som kunne foranledige kollegiet til at anmode Kommissionen om at stille sin ekspertise til rådighed eller anmode Kommissionen om en udveksling af oplysninger.

5. Kommissionen har ikke adgang til operationelle oplysninger.

Artikel 22

Det Europæiske Kontor for Bekæmpelse af Svig (OLAF)

I overensstemmelse med artikel 26, stk. 3, i afgørelsen, hvorefter Eurojust etablerer og opretholder et tæt samarbejde med OLAF:

1. Eurojust skal, bortset fra de i denne forretningsordens artikel 19, stk. 5, omhandlede tilfælde, hvor Eurojust tager initiativ til at samarbejde med OLAF om en konkret sag om beskyttelse af Fællesskabets finansielle interesser, gennem de nationale medlemmer sikre sig, at de berørte medlemsstaters kompetente myndigheder ikke modsætter sig et sådant samarbejde.

2. Kollegiet skal, når OLAF anmoder om at samarbejde med Eurojust om en konkret sag om beskyttelse af Fællesskabets finansielle interesser, gennem de nationale medlemmer sikre sig, at de berørte medlemsstaters kompetente myndigheder ikke modsætter sig et sådant samarbejde.

3. Eurojust og Kommissionen (OLAF) kan i overensstemmelse med afgørelsens artikel 11, stk. 3, i et aftalememorandum fastlægge de yderligere nødvendige praktiske bestemmelser for samarbejdet mellem Eurojust og Kommissionen (OLAF). Dette memorandum skal indeholde bestemmelser om udveksling af oplysninger med OLAF i relevante tilfælde i overensstemmelse med afgørelsen.

Artikel 23

Europol

Forbindelserne mellem Eurojust og Europol fastlægges i en aftale, der godkendes af Rådet i henhold til afgørelsens artikel 26.

AFSNIT IV

REGLER FOR PERSONALET

Artikel 24

Den administrerende direktør

1. Den administrerende direktør foreslår kollegiet alle nødvendige foranstaltninger i forbindelse med Eurojusts organisation og funktion.

2. En udvælgelseskomité bestående af tre nationale medlemmer og, hvis dette er hensigtsmæssigt og vedtaget af kollegiet, den tidligere administrerende direktør, forudsat at denne ikke søger genudnævnelse, eller en anden person, som kan være en konsulent i virksomhedsledelse eller en person med særlig erfaring inden for besættelse af lederstillinger, udvælger og interviewer kandidater og opstiller en liste over kandidater, som forelægges kollegiet sammen med en indstilling om, hvilken kandidat der bør vælges. Udvælgelseskomitéen kan foreslå kollegiet, hvordan indkaldelsen af ansøgninger skal foregå, og beslutte, hvor mange kandidater der skal interviewes i forbindelse med indkaldelsen.

3. Kandidaterne skal være i besiddelse af de nødvendige akademiske kvalifikationer og sprogkundskaber samt den nødvendige juridiske, finansielle og ledelsesmæssige erfaring for at kunne bestride hvervet som administrerende direktør. De skal være statsborgere i en medlemsstat.

4. Kollegiet kan afsætte den administrerende direktør. Ethvert medlem af Eurojust kan iværksætte en afsættelsesprocedure med behørig angivelse af grundene hertil. Formanden forelægger forslaget om afsættelse for den administrerende direktør, således at denne kan indgive bemærkninger til formanden inden otte dage. Formanden aflægger rapport til kollegiet. Afgørelsen om at afsætte en administrerende direktør træffes med to tredjedeles flertal.

Artikel 25

Eurojusts personale

1. Kollegiet vedtager på forslag af den administrerende direktør en stillingsfortegnelse for hvert regnskabsår.

2. Eurojusts personale ansættes af den administrerende direktør i overensstemmelse med stillingsfortegnelsen eller på grundlag af en specifik afgørelse truffet af kollegiet i medfør af afgørelsens artikel 28.

3. Personalestillinger ved Eurojust vurderes i forhold til opgavens art og vigtighed og under hensyntagen til den påkrævede viden og erfaring, og forudsætter kollegiets godkendelse af stillingsfortegnelsen.

4. Den administrerende direktør udøver i forhold til personalet de beføjelser, der er tillagt ansættelsesmyndigheden. Kollegiet vedtager relevante bestemmelser for gennemførelsen af dette stykke.

AFSNIT V

BESTEMMELSER OM BEHANDLING AF PERSONOPLYSNINGER

Artikel 26

Personoplysninger

Denne forretningsorden suppleres af en særskilt afgørelse om behandling og beskyttelse af personoplysninger, jf. afgørelsens artikel 10, stk. 2.

AFSNIT VI

ANDRE BESTEMMELSER

Artikel 27

Ændring af forretningsordenen

Enhver ændring af denne forretningsorden foregår efter de procedurer, der i afgørelsen er fastsat for dens godkendelse.

Artikel 28

Ikrafttræden

Denne forretningsorden træder i kraft dagen efter Rådets endelige godkendelse.

(1) Enstemmigt vedtaget af Eurojusts kollegium på dets møde den 30. maj 2002 og godkendt af Rådet den 13. juni 2002.

(2) EFT L 63 af 6.3.2002, s. 1.